# Amonherkhopsef

### A Wikipédiából, a szabad lexikonból.

| Ókorportál

  Ez a szócikk II. Ramszesz fiáról szól. További jelentéséhez lásd: Amonherkhopsef (egyértelműsítő lap).

Amonherkhopsef egyiptomi hieroglifákkal

Amonherkhopsef, más néven Amonherwenemef II. Ramszesz egyiptomi fáraó és Nofertari elsőszülött fia volt; sokáig Egyiptom trónörököse, végül azonban hamarabb meghalt, mint apja, a 25. uralkodási évben.

Amonherkhopsef akkor született, amikor apja még társuralkodó volt I. Széthivel. Eredeti neve Amonherwenemef volt („Ámon az ő jobb karjával van”), később, körülbelül apja trónra lépésekor változtatta Amonherkhopsefre („Ámon az ő erős karjával van”). Valószínűleg azonos Széthherkhopseffel, akit korábban Ramszesz egy másik fiának tartottak, és a 20. uralkodási év körül változtatta a nevét erre, az is lehetséges azonban, hogy a két nevet az ország különböző helyein használta, a Széthherkhopsef név a Nílus-deltában tűnik fel, ahol Széth isten kultusza erős volt. Egy öccse, Amenemwia („Ámon a szent bárkában”) szintén ebben az időben változtathatta Széthemwiára a nevét.

Amonherkhopsef herceg több címet is viselt, némelyiket testvérei közül egyedül ő („A csapatok főparancsnoka”, „A király legidősebb fia”), némelyiken pedig osztozott öccseivel és féltestvéreivel („Legyezőhordozó a király jobbján”, „Királyi írnok”). Magas rangot töltött be a hadseregben, és egyes képek és feliratok (például a Beit el-Wali-i templom képei) tanúsága szerint féltestvérével, Haemuaszettel elkísérte apját a kádesi csatába, valamint núbiai hadjáratokon is részt vett. A hettitákkal kötött békeszerződés után szüleihez hasonlóan ő is folytatott diplomáciai levelezést a hettita királyi családdal.

Amonherkhopsef negyven éven át volt trónörökös, a leghosszabb ideig Ramszesz fiai közül, akik közül négyen töltötték be a trónörökösi pozíciót (Ramszesz első tizenkét fiát túlélte, végül a tizenharmadik, Merenptah követte a trónon). Szobrai és képei megjelennek apja számos templomában, Karnakban, Luxorban, a Ramesszeumban, Abu Szimbelben (Ramszesz fiai közül csak ketten szerepelnek a nagy templom bejáratánál álló szobrok közt, a másik, aki megjelenik itt, Iszetnofret legidősebb fia, ifjabb Ramszesz); valamint I. Széthi abüdoszi templomában.

Amonherkhopsef feleségét egy, a Louvre-ban őrzött osztrakon szerint Nofertarinak hívták; elképzelhető, hogy ő Ramszesz és Nofertari azonos nevű lánya, akinek szobra megjelenik az Abu Szimbel-i nagyobbik templom bejáratánál, de ezen kívül semmit nem tudunk róla. Egy Széthi nevű fiuk született, róla ugyanez az osztrakon tesz említést.

A herceg a negyvenes éveiben járhatott, amikor meghalt, és valószínűleg a Királyok Völgye 5. számú hatalmas sírban temették el, melyet Ramszesz fiainak építettek.

## [szerkesztés] Forrás

- Aidan Dodson & Dyan Hilton: The Complete Royal Families of Ancient Egypt. Thames & Hudson, 2004, ISBN 0-500-05128-3, p. 170
- Joyce Tyldesley: Ramszesz – Egyiptom legnagyobb fáraója (Debrecen, Gold Book, 2000) ISBN 963 9437 28 X

A lap eredeti címe "http://hu.wikipedia.org../../../a/m/o/Amonherkhopsef.html"

Kategóriák: Ókori egyiptomi hercegek | 19. dinasztia

##### Views

- Szócikk
- Vitalap
- Aktuális változat

##### Keresés

##### Más nyelveken

- English
- Polski
- Português